དེ་ནས་སྡེ་སྲིད་གཙང་བ་ཞེས་པའི་མི་རྗེ་ཞིག་གཞིས་རྩེ་རྫོང་དུ་བཞུགས་སྐབས།སྔགས་བོན་འཚོགས་ནས་སངས་རྒྱས་བསྟན་པ་སྤྱིའི་ཞབས་བརྟན་དང་།སེམས་ཅན་བདེ་ཐབས་བཅས་ལ།བར་ཆད་བགེགས་བཟློག་རང་རང་གི་གཞུང་ལུགས་དང་བསྟུན་ནས་མཛད་སྲོལ་ཡོད་པ་གྲུབ་རྗེས།གཤེན་སྟོན་ཉི་མས་གཙོར་མཛད་པའི་བོན་པོ་རྣམས་གཡས་གྲལ་དུ་བཞུགས།མུས་ཆེན་ཝ་མགོས་གཙོས་པའི་སྔགས་པ་རྣམས་གཡོན་གྲལ་དུ་བསྒྲིགས་ནས་ཡོད་པ་ལ།མི་རྗེ་དེས་རྩེད་འཇོའི་ཚུལ་དུ་འདི་སྐད་ཞུས་པ།གཤེན་ཉི་མ་ནི་བླ་མའི་གཙོར་གྱུར་ཐུགས་རྗེ་བྱིན་རླབས་མཐུ་ནུས་དང་ལྡན་པ་ཞིག་ལགས།དེ་བཞིན་མུས་ཆེན་ཝ་མགོ་ཡང་།སྔགས་ལ་ཡོད་ན་མེད་ན་ཞིག་ཡིན་སྟབས།ཁྱེད་གཉིས་ཀྱིས་གྲུབ་རྟགས་རེ་འཇོག་པ་གནང་དགོས་ཞུས་སོ།།དེ་ལ་གཤེན་ཉི་མས་མི་ཡོང་གསུངས་ཀྱང་།མུས་ཆེན་ཝ་མགོས་ཞུས་པ།འོ་ལེགས་སོ།།བདག་ཅག་བླ་མ་ལ་གྲུབ་རྟགས་མེད་ན་དོན་མེད་ཡིན།གྲུབ་རྟགས་བཞག་ཆོག་ཟེར་ནས།རྟ་འདྲ་བའི་དར་ཚོན་ཉིལ་ལེ་བ་ཞིག་བཏོན་བྱུང་བ་ལ།གཤེན་ཉི་མས་དེ་ཡི་ལན་དུ་འབྲོང་འདྲ་བའི་དར་ཚོན་ཉིལ་ལེ་བ་ཞིག་སྟོན་པར་མཛད་དོ།།འབྲོང་གིས་རྟ་བསད་པ་འདྲ་བ་ཞིག་བྱུང་།དེ་ལ་ཁོ་ཅུང་ཟད་ཁྲོས་ནས་ཕུ་དུང་གཉིས་པོ་སྤྲུལ་ལས་བྱུང་བས།སྦྲུལ་ནག་པོ་འཇིགས་སུ་རུང་བ་གཉིས་བཏོན་ཏེ།གཤེན་ཉི་མའི་སྐུ་གཡས་གཡོན་ལ་འཁྲིལ་བྱུང་བ་ལ།འཇིགས་པའི་ཚུལ་གྱིས་སྐུ་གཟན་སྤྲུགས་པས།སྐུ་གཟན་ལས་མེ་འབར་ནས།སྦྲུལ་གཉིས་གཞོབ་ཐུལ་གྱིས་སོང་།དེ་ལ་ཝ་མགོ་ཤིན་ཏུ་ངར་ལངས་ཤིང་ཁྲོས་ནས་འདི་སྐད་ཞུས།ང་ཡིས་གྲུབ་རྟགས་བསྟན་པ་ཁྱོད་ཀྱིས་གསོད་ཤག་བྱས་བྱུང་བས།ཉི་མ་དེ་རིང་ནས་བཟུང་འོ་ཅག་གཉིས་མཐུ་དང་མན་ངག་ཚད་དོ་ཟེར་ཏེ་ཧར་གྱིས་ལངས་ནས་སོང་།ཁོ་རང་ཁྱིམ་དུ་གཞན་སུ་མེད་པར་ཨ་མ་དེས་མཚམས་གཡོག་བྱས་ནས་མཐུ་སྒྲུབ་ཀྱིན་བསྡད།གཤེན་ཉི་མ་དེ་ལམ་དུ་བཞུགས་པ་ལ།ཟླ་གཅིག་ཙམ་སོང་བ་དང་ཁོ་རང་གི་སྒྲུབ་ཁང་ལ་མེ་འབར་བ་ཙམ་གྱི་སྔགས་ནུས་བྱུང་།གཤེན་ཉི་མ་ཡང་བསྒྲུབ་པ་ནི་མཛད་ཤག་རེད་དེ།རྟགས་ནི་གང་ཡང་མི་འདུག་སྙམ་ནས།ཁྱད་གསོད་ཀྱི་ཡི་གེ་འདི་ལྟར་ཕུལ།ཇ་ནག་པོ་བརྒྱབ་པ་ལ་མདོག་དམར་པོ་བབས་འདུགའདི་བཙུན་ཆུང་ཉི་མའི་མཐུ་རྟགས་ཨེ་ཡིན།བ་ནག་མོ་བཞོས་པས་འོ་མ་དཀར་པོ་དོན་འདུགའདི་ཡང་བཙུན་ཆུང་ཉི་མའི་མཐུ་རྟགས་ཡིན་ནམ།དེ་མིན་མཐུ་ནུས་ཀྱི་རྟགས་ནི་གང་ཡང་མི་འདུག་ཟེར་བ་ཕུལ།དེ་ལའང་ལན་དང་མི་མཉེས་པ་གང་ཡང་མེད་པར་བཞུགས་པའི་ཞག་ཁ་ཤས་ཤིག་ནས།ཁོའི་མཐུ་རྟགས་སུ་འབྲོང་ཤིན་ཏུ་ཆེ་བ་ཞིག་ཡོང་ནས།མགོན་ཁང་གི་སྒོ་ར་རྡུང་གིན་འདུག་པ་ལ།གཤེན་ཉི་མས་ཕྱག་སིལ་ཐོད་པར་འཕངས་ནས་མཐུ་འབྲོང་དེ་རུ་བཏུལ།དེ་ནས་གཤེན་ཉི་མའི་དགོངས་པ་ལ།ང་ལ་ཁོའི་མཐུས་ཚུགས་པར་མི་འགྱུར་ཀྱང་།བསྟན་པའི་དགྲ་བགེགས་མ་བསྒྲལ་ན།གཤེན་གྱི་རིགས་བརྒྱུད་ལ་ཕུག་ཆར་གནོད་པ་ཙམ་དུ་མ་ཟད།གསང་སྔགས་ཀྱི་དམ་ཚིག་ལ་འགལ་དོགས་དགོངས་ནས།བཀའ་སྲུང་རྣམས་བསྟན་དགྲ་སྒྲོལ་བའི་ལས་ལ་བསྐུལ་མ་ཐག་ཏུ།ཐོག་མར་དམག་དཔོན་ཕེབས་པས།ཁོའི་སྔགས་ནུས་ཀྱིས་མེ་རི་མེ་དཔུང་གིས་ལུང་པ་བཀང་ནས་ཕེབས་པ་མ་བྱུང་བར་ལོག་ཕེབས་པ་ལ།སྲིད་རྒྱལ་གྱིས་བཀྱོན་ཚུལ་ད་ལྟའང་སྐུ་རྟེན་ལ་གསལ།དེ་ནས་སྲིད་གསུམ་མངའ་དབང་མ་ཅིག་སྲིད་པའི་རྒྱལ་མོ་ཕེབས་པས་མེ་རི་དཔུང་ཡང་རང་ཞི་ལ་སོང་སྟེ།ཝ་མགོ་སྐད་ཅིག་ལ་སྒྲོལ་བར་གྲུབ་ཀྱང་།ཁོ་ལ་མངོན་ཤེས་དང་མཐུ་ནུས་ཇི་ཡོད་ཉམས་སོད་བཞེས་པར་དགོངས་ནས།ཁོའི་མ་ཡིས་ཆུ་བཅུ་བ་ལ།ཤ་བ་མ་བུ་བདུན་དར་ཚོན་ཁྲ་དཔུང་ངེ་བས་བརྒྱན་པ་བྲོ་འཁྲབ་ཏུ་བཅུག་ནས།དེ་ལ་ལྟད་མོར་གཡེང་སྐབས།ཁོའི་མ་རུ་སྤྲུལ་ནས་ཚོད་མ་ཞིག་བསྣམས་ནས་ཕེབས་པས།ཁོ་བསྙེན་པ་སྐྱེལ་བཞིན་འདུག་པ་ལ།ཚོད་མ་རྫོགས་པར་གནང་རྗེས་འདི་སྐད་གསུངས།ངའི་བུ་ཁྱོད་གཤེན་ཉི་མའི་མཐུ་བསྒྲུབ་ཀྱིས།ཉམས་ཀྱང་རྒུད།ཤིག་ཀྱང་བརྒྱབ་འདུག་གསུངས་ནས།ཁོའི་སྣང་བར་བྲང་ནས་ཤིག་གཅིག་བླངས་སོང་བསམ་པ་ལ།དོན་དུ་སྲོག་སྙིང་ཞལ་དུ་བཞེས་ནས་སྒོ་ཡོལ་ལ་ཕྱག་ཕྱིས་ནས་ཕེབས་སོང་།དེ་དང་མཉམ་དུ་ཤ་བ་མ་བུ་འདྲོགས་ནས་མི་སྣང་བར།མ་དེས་ཚོད་མ་འགྱངས་སོང་བསམ་སྟེ།ལ་འུར་བསྐོལ་ནས་ཁྱེར་བས།ཁོ་ན་རེ།ཨ་མ་ཅི་ཡིན་ཚོད་མ་འཐུངས་ཚར་ཟེར་བ་ལ།མ་དེས་ང་ཤ་བ་མ་བུ་བདུན་རྩེད་བྲོ་འཁྲབ་པ་ལ་ལྟད་མོར་ཡེངས་ནས་ཚོད་མ་སྐོལ་རྒྱུ་འགྱངས་སོང་ཟེར་རོ།།ཝ་མགོས་ཨ་ཁ་ཁ།འོ་ན་སྲིད་རྒྱལ་ཤོར་བ་ཡིན་འདུགཡོལ་བ་དེ་ལ་ལྟོས་དང་ཟེར།མས་ཡོལ་བར་བལྟས་པ།ཡོལ་བ་ཁྲག་གིས་ཚོས་འདུག་བྱས་པ་ལ།འོ་ན་མ་བྱུང་ད་ངའི་ཕྲེང་བ་འདི་མིད་ཐུབ་ནས།བརྒྱུད་པ་འདི་འདྲ་ལ་སྟོང་འགྲོ་བས་མིད་ཨེ་ཐུབ་བལྟ་དགོས་ཟེར་ཏེ།ཕྲེང་བ་ཁྱུར་ཁྱུར་དུ་མིད་པས་སྲིད་པའི་རྒྱལ་མོས་མདོ་འཛིན་ཕྱག་གིས་བཟུང་ནས་མིད་མ་ཐུབ་པར་ཁོ་ཤིན་ཏུ་ཡིད་མུག་ནས་སྨོན་ཚིག་ངན་པ་འདི་སྐད་སྨྲས།ད་ལམ་ཁོང་ཉིད་ང་ཡིས་མ་ཐུབ་ཀྱང་།།ང་གཟུགས་གསོབ་བཅོས་ཁ་འདི་ཚེར་མས་རྒྱོངས།།དར་སྡིངས་ཕྱོགས་སུ་ཁ་བསྟན་བཞག་པ་ན།།སྙིགས་མའི་དུས་སུ་བསྟན་གནོད་བར་ཆད་སྡང་།།གང་ཞེས་ནོར་སྐྱོང་འཁྱམས་པའི་ངང་ཚུལ་ཅན།།འཇིག་རྟེན་ཕལ་ལ་འགྲོ་བ་འགའ་སྲིད་པའི།།ཟུར་ཉམས་འབྱུང་ངོ་ང་ཡི་དམོད་མཐུར་ངེས།།ཞེས་ཟེར་ནས་དབུགས་ཆད་དོ།།མ་སོགས་ཁོའི་སྡེ་རིགས་རྣམས་ཀྱིས་ཁ་ཆེམ་བཞིན་བྱས་ནས་ཡོད་པ་ལ།དུས་རེ་ཞིག་ཙམ་ནས།ཁམས་པ་གནས་བསྐོར་བ་བོན་ལུགས་ཤིག་གིས།གསོབ་དེས་གཤེན་ཚང་གི་བསྟན་པ་ལ་གནོད་པར་གོ་ནས།དེར་གནས་ཀྱི་མི་རྣམས་ལ་འདི་སྐད་སྨྲས།ང་དོ་ནུབ་གནས་བཞག་ལ་འདིར་སྡོད་ཆུག་བྱས་ནས་བསྡད་དེ།མཚན་གུང་ལངས་ནས་གསོབ་ཀྱི་སྐེ་བཅད་ནས་ཆུ་ལ་བསྐུར།ཡང་དེར་ཡོད་རྣམས་ཀྱིས་ར་གན་ལ་མགོ་བོའི་དབྱིབས་བཅོས་ཏེ།དར་སྡིངས་སུ་ཁ་བསྟན་ནས་དུས་ད་ལྟ་ཡང་ཡོད་སྐད།དེ་ནས་གཤེན་ཉི་མས་ཁོའི་ཁ་གནོན་དུ།གཡུང་དྲུང་བཀོད་ལེགས་ཀྱི་མཆོད་རྟེན་སྐུ་འབུམ་བཀྲ་ཤིས་དོན་ལྡན།མཐོང་བ་ཙམ་གྱིས་གྲོལ་བའི་བྱིན་ཆེན་དམ་པ་བཞེངས་བཀོད་མཛད།མཐའ་སྐོར་དུ་དབུ་ལོ་གཏོར་བ་ལ་ལྗོན་ཤིང་འཁྲུངས།དེ་ནས་བཟུང་སྟེ་ལོ་ལྟར་གྱི་ཁྲོ་བོ་ངོ་མཚར་རྒྱས་ཟློག་གི་གཏོར་ཟོར་དེའི་ཕྱོགས་སུ་འཕང་སྲོལ་དང་།ལྷག་པར་ཁྲོ་ཕུར་བཙུགས་སྐབས་ཝ་མགོ་སྟོངས་ཤུལ་དུ་ཛྭོ་དམར་མངོན་སུམ་དུ་དམར་ཆི་ལེར་བབས་ནས་གྱང་དུམ་གོག་པ་སོགས་དུས་ཕྱིས་འབྱུང་བ་ཡང་ཡོང་གི་ཡོད་སྐད་དོ།།